b"\n_START_ARTICLE_\nGrup de Folk\n_START_SECTION_\nHist\xc3\xb2ria\n_START_PARAGRAPH_\nEn la seva curta traject\xc3\xb2ria com a grup van realitzar nombrosos concerts i festivals, entre els quals destaca el multitudinari Festival Folk del Parc de la Ciutadella de Barcelona (9000 persones i 7 hores de m\xc3\xbasica), el maig de 1968. A partir dels enregistraments d'algunes d'aquestes actuacions en directe van editar dos discos de llarga durada: Festival Folk (Als 4 Vents, 1967) i Folk 2 (Als 4 Vents, 1968) [ambd\xc3\xb3s reeditats el 2003 per la discogr\xc3\xa0fica Picap en un \xc3\xbanic CD]. A banda d'aix\xc3\xb2, molts dels seus membres, en grup o en solitari, van enregistrar discos de curta i llarga durada._NEWLINE_El Grup de Folk no era una formaci\xc3\xb3 fixa: la seva composici\xc3\xb3 variava en funci\xc3\xb3 de les actuacions. Alguns dels seus components m\xc3\xa9s actius van ser Jaume Arnella, Xesco Boix, Falsterbo 3 (Eduard Estivill, Joan Boix i Amadeu Bernadet), Pau Riba, Jordi Pujol i Cort\xc3\xa8s, Albert i Jordi Batiste, Jaume Sisa, Oriol Tramvia, Consol i Ramon Casajoana, Gabriel Jaraba, Josep Maria Camarasa, Jaume Vallcorba o Josep Mol\xc3\xad. Tamb\xc3\xa9 en van ser membres, per\xc3\xb2 no apareixen a cap gravaci\xc3\xb3, Maria del Mar Bonet, que va ser introdu\xc3\xafda per Pau Riba en contraprestaci\xc3\xb3 per les gestions infructuoses que ella va fer per tractar que aquest fos un dels membres de Els Setze Jutges, i Ovidi Montllor, introdu\xc3\xaft per Montserrat Roig, que no va ser acceptat en un primer intent per\xc3\xb2 si en un segon. Al concert que van fer al Canet Rock del 1975 va ser present Manel Joseph de l'Orquestra Plateria i El Grup el Sac._NEWLINE_A difer\xc3\xa8ncia dels Setze Jutges, el repertori del Grup de Folk no era basat en la Can\xc3\xa7\xc3\xb3 Francesa. Les seves influences tenien dos vessants: d'una banda, la recuperaci\xc3\xb3 de can\xc3\xa7ons populars catalanes i, de l'altra, l'adaptaci\xc3\xb3 de can\xc3\xa7ons d'arreu del m\xc3\xb3n, especialment del Folk Song nord-americ\xc3\xa0, com Pete Seeger o Bob Dylan._NEWLINE_Malgrat la curta exist\xc3\xa8ncia del Grup de Folk, fou important per l'impuls i la posterior projecci\xc3\xb3 d'alguns dels seus components, en dues l\xc3\xadnies, derivades dels dos vessants de les seves influ\xc3\xa8ncies. D'una banda, la l\xc3\xadnia dels cantants i grups que agafen la m\xc3\xbasica i la can\xc3\xa7\xc3\xb3 tradicionals catalanes per desenvolupar un univers propi, com Jaume Arnella, obriran la porta anys m\xc3\xa9s tard a experi\xc3\xa8ncies com La Murga, Primera Nota i el cicle Tradicion\xc3\xa0rius. Entre els que s'inclinen per la influ\xc3\xa8ncia del m\xc3\xb3n anglosax\xc3\xb3, tant del rock com del folk, alguns evolucionaren cap a experi\xc3\xa8ncies avantguardistes, provocadores i fins i tot iconoclastes, com Sisa, Pau Riba o Ia & Batiste._NEWLINE_Trenta anys despr\xc3\xa9s de la seva dissoluci\xc3\xb3, alguns dels membres del Grup de Folk es van tornar a unir per actualitzar les can\xc3\xa7ons de sempre, tocar-les de nou en directe i enregistrar-les en dos discos: Els temps encara estan canviant. Les can\xc3\xa7ons del Grup de Folk (DiscMedi-Blau 2001) i Els temps encara estan canviant. Les can\xc3\xa7ons del Grup de Folk 2 (DiscMedi-Blau, 2003). Tamb\xc3\xa9 van enregistrar el disc d'homenatge a Xesco Boix Qu\xc3\xa8 fas, poliss\xc3\xb3? (DiscMedi-Blau(2008)._NEWLINE_El 2018 es van retrobar en un concert commemoratiu al Parc de la Ciutadella."